
    MARKOV TRG

     

    Nešto se dešava, no ne znam što.

neki se grudni koš širi i napinje,

sužavaju se stjenke žila, ti žljebovi, žlijezde

luče golemu žuč nad Zagrebom.

takvo je nebo tih dana: košmar

bez trunke svetosti. blok na kojem je štošta

nacrtano i nije nacrtano, šum

milijuna nogu koje se pokreću.

košmar, ponavljaju glasovi, košmar

ponavljaš ti. oštre linije kojima

kiša silazi u svoje utore; nokti, sigurno nokti.

oko zapešća vezano lišće, jer je jesen i takvo

što bezbolno prolazi. vode kipe

u loncima. psi crno procvjetaju. tko mi prilazi

prilazi tupom zlu: košmar, ponavljam,

košmar, ponavljaju oni. cijelo se nebo

sabilo u ključnu kost, i nitko od puste buke

nikoga ne čuje. a sve je novo, i sve je mučno

i sve u Zagrebu. oči, tanjuri, stvari

preko kojih se gledamo. sve sveto, sve oštro

sve psi, sve naši gusti glasovi. govor

grada koji bi grizao, borovi, jato, nešto

u zraku, pod zemljom, u zidovima; nešto

nad nama i negdje drugdje. nešto se dešava,

ne znam što.

  
    POVIJEST

     

    Šumski požar to je kad gori šuma.

toplina na krošnje spušta se s južnog neba:

u lišće umotane pošiljke svjetla

stabla gutaju kao kokoši glupu zob.

sa stablima je u tom trenutku svršeno

samo se to još ne zna. kao što krmača guta šaku.

plamen već šuška u džepu košulje, u njenim

naborima, i dan je svakako svjetliji.

na horizontu, njegovoj kičmi, njegovim dlakama

dva su sunca; šire njuška prisutnim mrakom.

ništa ono ne zadržava za sebe, nikud ne odlazi.

bez pomirenja; utihne tek kad dim upuže

u slijepu zob i tu ostane. sve će se opametiti;

sve će oko mene uskoro postati sunce,

misli sunce dok spaja grane s okolnim zrakom.

niz deblo k zemlji bježe vjeverice i zmije.

toplina, ne znajući si ime, silazi njime u meku

stvarnost i ono u sebi pulsira, tijesni se s pticama

u isto ludilo. zatim iz debla prodre životinja.

proždre koru i kreste konačno probiju površinu.

sada deblo u svojoj dubokoj šutnji kukuriječe.

upućuje u još jedan dan suviše sklon svom prolasku.

potom toplina pohrli niže. sklupča se, nečujna,

negdje u korijenju, svečanost stjerana u svoj početak,

u mudru mladost. požar sam sebe snažno poželi.

prostre se visokim raslinjem kao zora još tamnim

nebom, pozdrav jednom punom i praznom sobom.

poliže lišće, poliže koru, poliže korijen, sve

taj pomalo poliže. i bude bliže jednom i drugom.

niskom i visokom bude blizu, kratko započne

a onda nastavi s pustim poslom. sada se sve već trese:

između zraka i zemlje više ne stoji ništa.

neke su životinje otišle, a neke druge ostale ondje

gdje jesu. nad njima čitava šuma u nešto prelazi,

neopipljivo, voda u termama koja čisti i razbija, neka

stišana nečist koja bježi ali ne nestaje, zbija si redove.

i sve je negdje i sve je nigdje, i sve je osvijetljeno.

šumski požar to je kad gori šuma. požar to je

kad gori.

  
    KROZ PROZOR KUHINJE

     

    Pjesma je gusta stvar. zavjesa s uzorkom navučena

jednim potezom razmaknuta,

crna veljača ruka koja me zove prozoru, crno proljeće okno;

pod njim je procvao ležao čovjek

    a mi smo korijenje pustili obrnuto: isprevrtali smo

nebo nalik na krtice. snijega još nije bilo,

ping-pong loptice letjele su preko granice prostora,

gdje se zrak rijedi i riječi postaju teške, zajedno s disanjem.

ništa se posebno nije desilo. djeca u dvorištu puhala su

u zviždaljke. žene su trijebile grašak, jedna od njih

više žena no druge, najviše žena, okolo vjetar, pod njenim nogama

miševi. s druge strane je mirovalo more, ali o tome šutim

    gusta stvar, gusta – kao kost, kao kad zime samelju zube.

zrak je leden kroz mene prolazio, zagrijavao se u grlu i žilama

i kao dah maglio staklo. okno je primilo kapljice

koje sam nudio. uzelo je sve moje pismo. što sam prstima

kao pljuvačkom u snijeg usjekao u prizor pamtim, o tom ne govorim

    pred mojim očima ovdje nepoznati u cvatu, za mojim leđima žena

vjetar latice lijepi o lice

  
    MESNI ROMEO

     

    Stajao sam na prozoru golih prsa, vikao
volim ćufte, najviše volim ćufte, dolje je far kao

flak prste kada se goni sabljarka rezao noć

dijelio mrak na dvoje. jedan je pas, gubav i brz,

zaspao u lokvi vlastite sjene, mlaki koja se pomiče

kako se u snu pomiče pas; kako ga pohode u snu

misli o vrućoj srnećoj utrobi.

    taj topli trak svjetlost, neopipljivi tepih, teče između čestica

nalik na klin. provlači se, trlja leđima o bijele zidove,

bljesne o zube, da bi završio u jednostavnoj logici čempresa.

mašina koja u mjestu turira

u nebo podiže stručke bezglasnog dima. kada na njega svjetlost

u svom krivudanju iznenada nabasa,

u oblacima konzervirani kukci i noćni leptiri, goruće točke,

zatečeni lebde u mjestu. povežu li se točke masnom olovkom

u zraku titra precizni portret mećave, obris i flota šume.

    tako: već su postrojeni heroji koji će šumu sasjeći. oštrice

sjekira sjaje nalik na oči, kad ih obliže far. tišina reži, bježe

mirisi povučeni u kuće. čuju se samo mjehovi cvrčaka i ja

koji s prozora urlam volim ćufte, kako suludo volim ćufte,

i zatim je netko, možda i pripit, prošao, pitao: a kakve to ćufte voliš?,

i ja sam rekao u sosu, u paradajz sosu, u onoj trorogoj konzervi,

zna se kako se jedu ćufte! i noć je zapekla crna kao kut tavana, hladna

kao sjeverno srce.

  
    ČOVJEK VEČERA U PAPUČAMA SVOG OCA

     

    Što su bile granice sada si ti.

bio je svibanj dubok i ravan

cesta raskopana zbog radova, snijeg

suh i odjednom.

da kažem otvoreno:

nikome nisam dugovao ništa.

stajao sam u dovratku, voda

smrzla od straha močila mi je leđa.

a kad sam sklopio oči vidio sam

kokice jure ka svojoj soli i znao

ponekad noću pocrne, kao brabonjci.

ušao sam da se suočim s mučnom slikom:

ne ljubav, glupost, glupost je srce svijeta –

i sad u tim papučama unutra jedem i plačem,

samo jedem i plačem u kući.

  
    OBRAČUN (BOG I BLAGAJNICA)

     

    Svijet je knjigovođa s češljem

u džepu košulje, zlatni prsten, karika

    koja nedostaje, karika

usječena u meso prsta, u svinjsku os–

    knjigovođa, taj svijet, sa svim svojim ušima,

šamponom od koprive bespomoćnim, o posve

suvišnim.

    ljubav tamna blagajnica.

i zatim izlet, godišnji zimi na Tisi, klizanje

    ledenim jezerom, u ludim osmicama,

kao znakom za beskonačno, u snu,

    u snu o svinjama skonča konačnim padom.

blagajnica jede kiflice, sir i buhtle, sama:

    blagajnica pod nebom. među zubima joj zaostaju

mrvice. u ušima odzvanja zveket klizaljki.

    a u kutijici šibica, gadan i prazan, trezor za mrtve,

bog: bog je bankomat.

  
    TRIJEM, PRAZNINA PROZORA

     

    Postoji povijest. ondje sam strgnuo list

rebrast i zelen između zima, u njega zario zube

i zatim gutao od gorčine. vani je cvjetao vrisak.

bazga gnječila nosnice. netko je trpao

namještaj na kamion, pretijesno disao, asfalt

se ljubio s njegovim golim trbuhom.

    ondje, kroz kišu kaiševa moglo se vidjeti

vodu kako se prelijeva preko sapi.

kako vuku, kako podižu, kao volovi.

ondje sam stajao – pod znakom zabrane kretanja,

na trgu koji bježi od noći, sklapa se

s mrakom u sebe kao ljiljan, pod tendom diskonta

gdje čuče fantomi-taksisti. lišće je bilo smeđe pa zeleno

pa opet smeđe i snjegovi su se spremno slili u rijeke.

    postoji povijest. prostor pod noktima. list sam istrgnuo

iz knjige bijel kao svečana košulja

i do kasnog popodneva s njega prepisivao slova.

sumrak se skupio u rečenicu: sloboda nije 447 iz Rija

ni tupa ptica, za slobodu se potrebno boriti –

dok sam čitao gnječio sam listiće čaja u grudicu

ususret mi je kroz šumu znakova dolazio kamion

nestvaran, mastan od noći; vode su se još jednom podigle

i snijeg je prljav lio kroz prste.

    ondje sam kroz kosti ramena vidio lisice kako reže

na jednu nedovršenu kuću, trijem kojeg nema, prazninu prozora,

tamo te čekam.

  
    O SLABOM VREMENU

     

    Nije to nikakvo proljeće.

samo se cvijeće izvija tupo iz svojih čašica

i pčele pjevaju linoleum i tepih vjetra. zrak,

dubok i težak, uvlači se pod trave i podiže

trbuhe miševa: ne prođe dan a oni

razgrnu tijelo kao zavjesu i raznesu

kosti i iznutrice. nije to nikakvo proljeće.

samo vode u rijekama rastu i smočnice

čekaju da ih ispuni pusta novost. gdjegdje bogovi

guču iz grobova, kao golubovi. i njihov narod

drugom narodu kopa oči, no noću, to se dešava

noću. po danu pupa i u grad se vraćaju ptice: žice

teške od pjesme i zemlja plodna od govana zatežu grlo.

živice pužu u nebo. konobari iznose stolove

i muhe upadaju u čaše. zeleno brzo uči svoj jezik –

pouzdan rječnik čempresa, slova bukvi i breza;

čak i zemlja pod noktima spremna je cvasti. ipak nije

to proljeće. nije to ništa. nema proljeća bez tebe, dosta je

dosta je bilo laži.

  
    H. C. ANDERSEN BOULEVARD 50, KLASIČNO

     

    Cijelog dana mislio sam o kruški.

    probudio sam se osjećajući je kako se, zrela,

širi i skuplja do svoje srži i koštica

kao golemo srce svijeta.

    u podne, kada je sunce zaista na svom mjestu,

zamišljao sam umjesto žutog smeđe i zeleno kako liju

ljubav na moje tjeme, u onu rupu koju je

ondje bušio bog.

    u isto vrijeme mislio sam o kruški u tvojim ustima

i ne znam što me veselilo više:

trak sline što se, blistav, slijevao niz tvoj jezik

ili što je sve to bilo zbog kruške.

također napala me je tuga, čežnja za nečim tvojim,

ali ju je misao o kruški brzo odagnala

čuvajući mi dostojanstvo.

    popodnevima sam ponekad sklon novim stvarima,

pa sam probao meditacijom skloniti krušku iz misli.

međutim um nisam uspio očistiti:

u blizini je zasjedao Hrvatski sabor,

pa su mi samo gluposti padale napamet,

opasne gluposti s kojima nisam znao što početi.

    predvečer bio sam već umoran od razmišljanja

ali sam opet, sklopivši oči, vidio krušku kako se, svježa,

njiše u rupi prozora.

zgrozio sam se i ustao, jer su lebdeće stvari strašne,

zatvorio prozor i spustio zavjese, legao

no kruške ni tad nije nestalo.

    poslije svega, već u dubokoj noći, s rukom na čelu

pričinja mi se sve slike svijeta stanu u jednu:

kruška, ogromna slasna kruška kako se sveti i planine,

kvrgave žute planine: moji zubi njen obzor.

  
    SRPANJ, NEDOVRŠENO

     

    Ovo ovdje je grad

pladanj kojemu noć suviše sporo prilazi

plameni pladanj, ali noć ipak pada

    ovo je veliki grad

svejedno rijetko tko priređuje zabave

    srpanj

    taj pritisak, panj pod glavu godine

tragika našeg doba.

    ovo je grad, ovo je grad čujete li

trafike jedna po jedna podižu kapke

kiša odmah u paru prelazi, naš narod na nebu

narod u tijelu dimnjaka

    ja ipak volim kad dani brišu u jučer brže

brže kao što bijesni ježevi bježe

u košmar masnog staničnog grmlja

    da, sve je više sunca na tjemenu

i sve se teže suočavam s činjenicama

narod je na nebu okovan zvijezdama

kao Gould gore u Kanadi, čitavom šumom zvijezda

    ovdje dolje je srpanj i koža žari

svugdje je okolo Hrvatska, jedan blesavi bumerang

požari, ležaljke, tesanje pjesme

    kad se odjeća prebrzo suši

i smrt stane u tri točke

na kraju nedovršene rečenice.

  
    KRASTICE

     

    Popodne trune na svojim klimavim nogama,

kopni, tele koje neće dospjeti k mesaru,

pašnjak okupan mukom, sve se

u nekoj večernjoj svijesti sabire, mutnoj

i sebi pripuštenoj: posteljice na niskim granama,

krv na oštrici trave, rogovi tek

u tragovima, poput svakodnevnog otrova;

zubi rasuti opasnim susjedstvom usta.

    iskušavam logiku sitnih pomaka,

promatram: svjetlost je mjera svih stvari.

tikve izrezbarene na pravi način,

konzerve otvorene beskonačnosti susreta,

obložene hrđom koja okiva kvake, nudi

pogled na mehanizam zemlje, njezine krastice,

poslagane po prozorskoj dasci.

    teško je reći što započinje. svjetlost koja iznutra

puzi zidovima liježe tihe travanjske sjene

tikve cvjetaju, hrđa se runi: može li zima svojim

zubima zatrti prašnike, i pašnjak kopni pod kopitima;

tele ustaje, otresa sa sebe slinu, njegova njuška

upija mokri zrak; s truleži je, čini se, ipak svršeno.

    sada zaista, iz nekog prašnjavog spisa,

na nebo silazi noć: ono je oblači kao najdraže cipele.

prvo lijevu pa desnu, zatim vezice, i noć je

napokon stabilna. konačno ona je u svojoj kući, na nebu,

u grlu teleta: tama šumi u mojim ušima,

u šumu krošanja koje se nad nas suviše prisno naginju –

pritišće težina noći; pečat koji potpisuje spis.

  
    IZJAVA KOJU SAM, 4. TRAVNJA 2010. GODINE U 4:45 UJUTRO, U PIJANOM STANJU PREDAO SLUŽBENICI NACIONALNE AGENCIJE ZA KNJIGU. BEZ ZAPISNIKA

     

    Zmije šute u zidovima. zidova u zmijama

nema: samo kost, meso,

i otrov u kosti i mesu, otrov

što oko po oko unosi svijet u tišinu.

    gdje je bilo tog tupog kapanja nema

punih barova, stuba, birokrata,

kokoši koje šapuću dođi i uzmi me, uzmi me zubima, dođi,

uzmi me u tišini.

    svijet je češljugar. najtanja crna čaša.

tučak koji mi, poput novčića užarenog na haubi ogromnog

crnog kombajna prži oči i onaj bijeli,

kao leđa djevojke koju sam s leđa gledao kako prstima

    kopa po srcu i sve zaboravlja bijeli prostor,

s ove i s one strane jezika. zmije šute u zidovima.

židovi čekaju proroka. iz zvučnika dopire pjesma, kokoši

mrtve šapuću dođi i uzmi me, uzmi me zubima, dođi, uzmi me u tišini.

    svijet je češljugar, crna čaša; samo na tebe čeka.

  
    KOMPLET ZA ZAŠTITU GRAĐANA

     

    Mačak povrće, povrće sunce koje ne pozdravlja nikog,

pozdrav povrće kada je upućen na mom jeziku, povrće

    svoja slika i sve druge slike koje me se sad ne tiču, povrće

mučka sposobnost govora, sposobnost da se govori

    a opet ne kaže ništa, da se od boga učini njuška od njuške

učini bog, da se izreče bilo što, na primjer ustavno-pravni

    poredak, ljubav, zvijezda zgrušana rana noći–

povrće čvornati Isus na voćki, zastava mjesnog odbora,

    povrće juha od njegovih kostiju, magla baroka, pisanje,

pisanje, meki kalendar, sposobnost da se uvijek iznova

    malo umre, meso bačeno psima, šasija koja zijeva, povrće,

mogu li disati u tvom smjeru, povrće, hoće li to obrnuti

    bore vremena, povrće hoću li pasti, i što ti od toga imaš

osim još jedne nijeme žlice zemlje, crne žlice koja te pokreće;

    povrće rascvala grana u koju bademi gledaju, jato potpuno golih

ptica pod nama, jato prepunih jastuka nad našim glavama,

    povrće tajna policija, užegli zglobovi, zubi životinje koji škljocaju

prema mom crnom psu, povrće proljeće koje ne čujem, sve što se

    sprema ali ne dolazi, povrće moja majka, njezino Marko mokro i

meko, crna usta mog crnog psa, zgužvano lice žarulje, žlice, jedan čitavi

    tamni Pogačar; povrće činija, bačva, kušnja, pile koje mi guguće, povratak:

povrće sve što raste u vrtu.

  
    SVJETLO, NEŠTO ŠTO DOLAZI

     

    Kao polovica breskve

u svojoj južnoj slatkoći.

kao maline, kao grašak.

govedo koje muče

iz bijelog saveza kostiju.

pečeni grah, bubrezi zemlje,

meso za kućne životinje.

nešto iz čega postane mlijeko

kada su putovi predugi

a zima pravedna i žestoka.

kao riba, ragu, nekako tako.

živimo tiho u tami konzerve

a zatim netko podigne poklopac

i pusti unutra zvuk i svjetlo;

eto, sumnjivo bijelo svjetlo.

  
    GENERAL HRVATSKE VOJSKE KONTEMPLIRA NAKON ČITANJA MIHALIĆEVOG PRIBLIŽAVANJA OLUJE

     

    Vidiš, i pjesme pjevaju o onom prije.

sve sami nagovještaji. slutnje.

vidiš da se i u pjesmi okreću leđa,

oblacima se ne gleda u oči.

tko bi uopće mogao spriječiti vjetar,

zaustaviti tu bezimenost?

nema on ništa; samo puše i puše.

    usto svi su bili upozoreni.

gromovi su u poljima opasni,

i ovdje se oduvijek brzo smrkava.

ni naš mrak nema ime, samo to svoje mrak,

crno pod noktima kratko i jasno

kao naredba.

    nismo mi nikad ni bili tamo, nismo životinje.

povukli smo se s prvim dimom.

sve smo napustili:

sigurno da smo i nešto od sebe

ostavili u tim prazninama.

sada se umjesto ruku

ondje k nebu podižu dimnjaci

vitki dimnjaci, rukavi vjetra.

    nema to nikakve veze sa nama.

mi smo ipak strojari svijeta, govorili smo i radili,

a tko govori taj i griješi.

u dimnjacima i nišama sada se gnijezde ptice,

priroda slijepljena slobodom mrtvih:

savršeno je mirno.

    čitajte. poezija je čista povijest.

pročitajte još jednom glasno kraj pjesme:

ništa se zapravo nije desilo.

    nisam se osvrtao.

  
    BAČVA, OBIČAJ NOĆI

     

    Bio sam mrtav i modar

mek kao kantica kad sam se rodio

kantica masti i kostiju, zavežljaj vjetra

izbijen iz crne postelje majke

    jezik je bio zaljev miljama udaljen

glas grm kupine stisnut

između sunca i nezgodnog posla prolaska

    bio sam takva kantica, božanska krasta

ožiljak na koži ožujka, mokrog i kasnog

koji je vatrogasna brigada sna

    zatim sam bio berba, početak ciklusa

koji se doima krajem ali to nije

kao što serije počinju poznatim kadrovima

i crv se u voćku uvlači da bi cvao

    preko jezika nema mosta i nije ga moguće pregaziti

ondje se pliva i guta i pljuje tamna tečnost niz zube

tečnost tišini posvećena

    majka govori ispravno ja uglavnom odbacujem

sad kad sam živ želim čudne i brze stvari

kosti lišća zelenu lubanju jabuke

srce koje će u manje dosadnom ritmu kucati, a ipak hoće

    još sam ta kantica i bit ću opet mrtav i modar

kad me uz tebe jednom pribije zgrčeni čavao

ljubav slikana kao hambar i seoska stanica

ljeti kad vrući vlakovi paraju šiju i opet paraju

tu bačvu noć

  
    NEDJELJA, RANO POPODNE

     

    Strpam noć u zli e-mail

i pošaljem cijelom narodu.

ipak za pjesmu je potrebno više;

suviše lako je tako otići.

potrebno je, na primjer,

reći: nedjelja je i rano popodne

negdje dječaci viču

jer je njihov klub dobio,

ljeto je obilo koljena, podiglo kose,

što se posebno vidi na djevojkama.

reći otići, zgusnuti se u sebe

grudica skorupa ukucana u nebo,

dok su riječi pod stolom skvrčene

kao stopala, mirisi mokri i gusti,

dušini miševi. više. ipak je potrebno

više. i ja uđem u pjesmu naglo

kao kurac u malog Isusa:

vruća je nedjelja, rano popodne

i ljudi ludi od svjetla čekaju

jutro da otvore poštu.

  
    PALJENJE SNIJEGA U LUKOVDOLU

     

    Na hrpe, kažem, na hrpe. svu bjelinu na hrpe.

u šumu pjesme pod strogim nadzorom stigoše

nošene kasnim svjetlom. brigada letača čvoraka

koja će u nebu nestati.

    jastuk, komesar izgnanog konvoja sna, na hrpu pada.

padaju dugi vratovi gusaka. meso truleži zahvaćeno,

sivozeleni srpovi noktiju.

    da se napokon otkrije tlo, da se rasprostru zakoni zemlje.

da padaju igle i tijela jela glasnije, da ih,

s nevjerojatnim naporom, podignu i u rupe utisnu mravi.

    sve to, sve to na bijelim hrpama. zubi i glagoli; grla,

kojima vrijeme prolazi. a zatim pad iz jezika pjesme

u jezik činjenice: od svih riječi samo jedna je istina, snijeg

    S nije G.

  
    PISMO

     

    Bili su krv i pismo. za mnom čopor

brzih i bijesnih, netko je vikao držtega

trčao sam i gutao krišku po krišku dana

krišku po krišku kiše.

    pala je noć crna čarapa

na oči pljačkaša trafike; grad, prevelik kaput

nosio me u džepovima.

    trčao sam, noć je rasla poznato kopnjelo

gužvalo se u brlozima u rupama, strah

se uvukao pod pazuhe. psi su uzeli obris oca.

platane plameni oblik majke.

    takav je bio primjer: sjever, siječanj u šaci

grad je gorio kao sjednica sabora, radost

netko je vikao držtega, nisam mogao čuti

trčao sam nisam se osvrtao.

    zatim tama. asfalt pod prstima, nebo sljubljeno

kao marama. držtega držtega sjeklo je zrak;

nisam se osvrtao ali sam čuo – noć crni pucanj

reče ljubav je pismo. ja ga imam. krv boja jagode.

  
    PORTRET NOĆI U DOBA NJEZINE TEHNIČKE REPRODUKTIVNOSTI

     

    Takav je portret noći: pejzaž umnožen

u mnogo kopija. možda nezgodno. mnogo.

    poziv zakucan na svaki prozor.

u svaki tunel, na svaki dom, svaki glas

    kojem je grlo rov, a uho izbor i grobnica.

u čekaonici svake provincijske stanice.

    portret noći je noć; toliko tajno. crno korijenje

crno nebo podupire. debla uvis sprovode vodu.

    i ona odlazi, u smjeru neba, gdje se noć sužava

u konjsku žilu i konzervu.

    zatim polako. polako kapi s rubova

natrag u sliku. u njenom dnu, gdje trunu datumi,

    ti. ti bijesna baterija. pristavljaš lonac s čajem–

ulažeš svu nježnost svijeta ne bi li tama odustala,

    sobom se prosuo svijetli i topli miris, no

noć je jača. okreće stranicu, sklapa se; pritišće

    hladni herbarij.

  
    KAPTOLSKA KRONIKA

     

    Sezona izmiče. vjetrovi jačaju, vlaga podiže

valove na plastičnom podu kuhinje.

    vrijeme je posljednjih popisa, vršljanja prigradskim

šumama s psima, dugih vikenda, knjiga

    zaboravljenih u ljetnim pletenim torbama,

pasusa nikad dokraja svarenih. nemam pse,

    a neke knjige nikako ne razumijem. gunđam i

raspravljam ih s pametnijim prijateljima.

    jedan je šank u gradu Zagrebu, potkraj sezone dok

snijeg još čuči u svojoj vreći, i mi ga glačamo.

    zatim taj glečer krene, mokar i vruć od naših laktova,

i sravni benzinsku stanicu s nebom.

    vrijeme slomljenih zubiju, tijelo mekano kao drek.

znam da se ne kaže zubiju, a ipak ne znam što bih sa sobom.

    obzor se sužava, popodneva postaju neizdrživa.

lišće, carpaccio sjećanja, prelazi u univerzalni arhiv zemlje.

    gole grane češljaju zvijezde, tramvaji mučno migolje,

no to se ne čuje. crne noći za srca, jutrima južna pomrčina.

    osjećam kako podrhtavaju šalteri, šleperi napušteni u travi;

šume praznici bivših država. negdje još ima krvi.

  
    DOGAĐAJ

     

    Dogodilo se dolje, u travi.

vlati su se čvrsto primile jedna za drugu

onako kako se, po dugom snu, slijepe,

do prvog češlja zaruče vlasi kose.

nešto je nečujno škljocnulo.

i uslijedilo je puno i dugo sljepilo,

mreškanje na kičmi zraka, kao uzrok

i kao posljedica. možda su radili nagoni.

noge su srljale jedna pred drugu,

nalik riječima. i tu im nemam što prigovoriti.

jesam li bio sam? bio sam sam, kažem sam sebi.

strah je povratni glagol, ali u njega nisam ušao.

u džepu jakne sam nosio termos-bocu,

no ništa se nije prosulo. ili drugačije:

čaj je ostao unutra a svugdje okolo paslo je ništa,

sirova nesvijest; ni šipak više nije imao očiju.

ušao sam u nešto drugo. trava je sada s lijeva i

s desna, i sve je otvoreno.

odasvud struji ugodan topli mrak

što ga je događaj donio.

  
    U BIJELIM ZIDOVIMA

     

    Dotle je došlo: koščicom kažiprsta

kuckam po zidu i šapćem pustite me.

sitnim zvukom poručujem svojoj nepoznatoj

ali prisutnoj braći ovdje sam, među vama.

ovo između nas se zove zid, no to su samo imena.

unutra oni urliču. od ranog jutra, kao da je u njih

ušlo nekakvo sivo proljeće; snijeg se topi i vode

iz cijevi centralnog grijanja odlaze. napuštaju me

uz toliki žamor da nije moguće spavati, pisati, piti,

toliko da se zapitam ne sili li ih nešto u odlasku,

neka ružna, skrivena nužnost. zato svinutim kažiprstom

kuckam po zidu i šapćem pustite me.

želim vidjeti je li sa vama sve u redu, želim vas čuti,

možda vam se, ako vas progone, pridružiti u vašem bijegu.

onaj zid ustraje u svom imenu. ja uporno šapćem pustite me.

kako dan odmiče buka se samo pojačava, zvukovi postaju

nesnosni, kao da čitava Vlada upravo doručkuje, kao

da ću svu svoju braću, ako ih dočekam, ako odlučim ostati,

suočiti se s tim što ih muči ugledati već mrtve i svete,

odvojene od svog jezika; onoga groznog grgljanja koje me prati

a sve u zidovima, u bijelim zidovima.

  
    GREJPFRUT, LISTIĆI NOĆI

     

    S lijeva prozor pod prvim snijegom, zastrt

njegovom čipkastom zavjesom,

krhak elizabetanski vrat koji će pasti

s prvim pomakom kvake, prvim zrakama

onog što s jutrom dolazi; sigurno dolazi.

za prozorom, u tami sobe, ti: šećeš sa svojim pitanjem

kao sa psom.

    s desna bijeli betonski zid. neprozirnost u čistoj formi:

bez obzira na to što donosi površina,

sitne utore, brežuljke, slične onim na jeziku

ili na tvojim prsima, onima koji govore: dobro je

ili tako je gorko– ispljuni i ponovno napuni

usta nečim obzirnijim; zmijama, zrnjem,

riječima sklonijim svojem značenju.

    sve je to bilo čekanje. plod je sada raspolućen,

nad njim se skupljaju pčele, poskakuju

oko njegovog srca poput upravo pečenih kokica.

pogled je prisiljen pratiti njihovu putanju,

uši ogrnuti se, kao kaputom, praskom prozirnih krila –

zvuk, zemlja bez teritorija; pejzaž u nježnoj množini.

    pošteno: tebe nigdje u tome nema. u gaćicama i tijelu

ležiš leđima sljubljena zidu, kao ledenom ljubavniku.

prerano je da razgovor počne teći, kao kapi na prozoru,

jer snijeg se polako topi, i pčele nestaju, plod se

ponovno sastavlja, kora zastire njegovo golo srce.

nema više vitalnih sokova, s lijeva zamagljen prozor, s desna

bijeli betonski zid; niz grlo klizi posljednji žeton noći:

grad se sprema

da doručkuje.

  
    ŠTO PJEVAJU PTICE?

     

    Svašta je moguće misliti, ali ne.

nije riječ o nekoj brzoj rečenici,

objavi, slaboj misli; gotovo da je reći:

nije uopće riječ. u svojoj sumi,

tome savršenom izostanku skromnosti,

na golim granama, žicama dalekovoda,

s balkona stambenih blokova, užadi, žila

za vješanje rublja i drugih grijeha,

u dugim gnijezdima, zborovima, u zraku

nad tobom, pod tobom, u svojoj i tvojoj glavi

ptice šapuću: same smo, kako smo same; kako

smo samo same.

  
    RUKE

     

    Kraj moga prozora su proletjele ruke.

vitke, dugih prstiju, kao u nekog klavirskog virtuoza,

izvele su pred pogledom, s jedne i s druge strane povijesti,

topao pljesak kojeg popodnevima pomno i s radošću pratim.

štoviše, ruku je bilo više, reklo bi se: čitav jedan pljeskački orkestar.

dok su još bile u vidokrugu, podsjećajući

na grudvu zla koja se skupi u dlakavom pupku svijeta,

s prijezirom sam frknuo prema atlasu na najvišoj polici.

nemam najmanjeg pojma kako je tim pticama zapravo ime,

kako ih bilježe hermetične ornitološke knjige – priručnici za dobro

ugođeno oko i lošu dušu. za nas u kući one će uvijek ostati takve:

izgubljene u svojoj uvjetnoj sličnosti, u mladom krajoliku,

odvojene od nebeske gadosti. takve ih, sklopljenih ruku,

s mačkom u krilu promatram kako plutaju toplim popodnevom.

kako se, svega nesvjesne, gnijezde u svijetu i tekstu. a ruke?

njima je, njihovim otiscima, suđeno ostati u imenima, s onu

stranu stakla i daleko od mačjih očiju. krvi željnih podbuhlih očiju

kojima ne promiče ništa.

  
    PRAZNIK

     

    Par sitnih i tamnih očiju, crne rupe od crnog

otočkog papra; uho uveli lovorov list odsječen

nekom fašistu, njuška, koju bih tako volio imati.

i slijepom mišu je jasno: kunić se kuha u loncu.

pod njim plamen od kojeg tijelo poludi, mekša,

polako gubi oblinu. nad njim teški kovani poklopac.

toplina čini da taj, posljednji šešir što će ga nositi,

poskakuje, poput loptice, na goloj zečjoj lubanji.

voda stiješnjena oko gležnjeva uokviruje kožu i

nalik ljubavi, napinje meso. zbija se u ideju i odlazi.

još se svašta u tom praznom prostoru dešava. šljive

su predale što su imale. zubi zagrizli okolnu zimu,

onu prazninu, u grlu zapele zvijezde. nema nikog

tko bi sve to zaustavio; vatra iz svega izvlači najbolje.

sa svih strana, poput prognanih, pristiže višak i kunić

od zore zna: ruka koja pojačava vatru briše golemu glad.

na dnu lonca na kraju čuči sitost, suviše kratka osveta svijetu;

izviđač na položajima noći. smrt, lijek za težinu kostiju.

  
    ONDA UMUKNU PTICE

     

    Drveće, čini se, drveće. tako nešto će biti

to rogovlje sa svojim zelenim plijenom, prilozi,

radničke značke, široka leđa sestre, što sve,

mislim šuteći u dobro jutro svibanjskom šumom.

šuma je, treba priznati, šumica. ničeg od tamnog

šuma u njenim kostima nema, a i svibanj je, reći će,

tek u početku. u džepu hlača nosim ključeve, metalnu

čašu i knjižicu. u rukama ne nosim ništa. sve je to

bila priprema: poskakujem, grčim zglobove prstiju,

čekam da na mene nešto hitno i teško padne. knjižica

o svemu šuti, a šute i drugi prisutni predmeti. čaša,

ključevi, duše, čak i kiša u krošnjama; ni od kog ništa.

katkad se nešto zapali pa šumi srlja radosna plijesan.

šuma se onda sama od sebe uplaši, pa se uplašim i ja,

mislim, kako biti ravnodušan kad gori nešto

što ne znaš što je? drveće, tako će biti, drveće, znojim

se i pretpostavljam. ono se znoji još više: sve svoje iznosi

na zrak, kao kod dugog trčanja. jeleni priginju glave zemlji,

sudaraju se, ponekad rogovi pucaju. od slučaja do slučaja

iz njih se raspu svježe crvene jabuke. tko može do daha diše

i ide dalje. tko ne, ništa.

  
    ČISTI TADIĆ

     

    Golemi gorući pijetao

guguće s grane neba.

    jedno mi sječivo reče:

dođi,

prazna je moja kuća

noć koja sravnjuje, bočica

pčela,

panj iz kaputa

    sječiva, zijevnulog

niotkuda.

    mraka pod svakim

kamenom.

  
    SUBOTA, RASAP

     

    Svane i nebo padne

kao trula kruška

pod stol.

    crvi se razmile

kao konobari.

    i neplaćeni računi

legnu jedan u drugi.

    uđe Marija, ja kažem Marijo,

a ona pokaže zube.

    odsada čuči i čeka, čuči

i čeka, odlučila je

da drugačije nosi svoj miris.

    ja se priklonim svinjama:

pritisnem meso o bijelo meso

i sklopim oči i vidim –

    na sve sjedne čupava noć.

  
    GRICKANJE

     

    Pišem te pjesme

milost u usta vjetra, sipi, košulje šume obješene

ako ne milost onda ptice za sačmom podivljale

deke preko kaveza konja, drhtavica u rukama, blagi sjaj

krzna-oka; siječanj navučen na godinu

kao rukavica

    tako je, pišem te pjesme; šljive crvljivo cvjetaju

cestama pirkaju babe s umjetnim zubima, babe s uzorkom

tigra, njihove kose nose meke mirise zvijezda i brzih lakova

njihove kičme podnose godine, božanski pršljenovi

u tunel spleteni, njima maršira armija mrava

    ja tako, pišem, kad mislim na tebe (mislim na tebe često)

vidim jednu konzervu deklariranu, nešto sitnim slovima pisano

samo unutra ništa, mrak dug kao dan u autobusu, širok

kao okovi. kada tu konzervu-tebe otvorim

na prsa legnu godine pasa u metal stiješnjenih, kao oprana kosa

lavež se raspe ramenom

    ovdje ja sjedim i pozivam

kapi pčela da svojim žalcima kao jastuk za igle

to moje rame poškrope, da se žilama uspnu i u oči i tkiva nasele,

sjedim pozivam noć, noć-kino ulaznicu,

da me poklopi kao plava portirska šapka, kako čaša s debelim

dnom učas poklopi muhu. noć-okvir, kamion pšenice-noć,

šinterski obrt, opet odoli pozivu

    ja ipak pišem te pjesme, gutam svoj jezik kao široki kaiš, slušam

kako se prašini spuštaju sitni češeri,

kako se zemlja muti u blato. kad se susretneš s mojim mislima

(s njima se susrećeš često) praznina tvoja odzvanja i pravi tragove;

kao pete u pustoj ulici kao kopita, bjesni djetlić u meni, kucka

trbuh pun tuđih satova

  
    POTJERA

     

    Crni pas progoni crnu pticu. okolo ključa

utorak. ti i ja trčimo, tragična tehniko,

zapinjemo o korijenje, grane, rodbinu

– gledamo visoko gore,

tamnu mirisnu tvar, tu stvarnost –

pod miškom nosimo novine, ništa

je naša posljednja pošta, dalje od ništa ne može.

    i vrijeme, ja kažem, vrijeme, kažeš ti

i sve poteče – netko otvori vrata pobjegne pas,

i bude svijet srebrna krletka, i iz nje pobjegne ptica.

    grad se tad sabije, čitav grad u jedan prljavi prozor,

kao zvijezda u crnu rupu, kao prljavi rupčić u džep.

    i svi koji hodaju sa svojim ništa u zubima, svi sa

svojim strahom pod jezikom i rukom u hladnim rukama,

svi sveti, pekari, sekretari i vođe ustanka, trudnice, svi

oni u mjestu smrznu, gledaju –

    brz kao kamen crni pas progoni crnu pticu, još bržu.

  
    SVI TI SATI NA NOGAMA

     

    Maslačci, makovi, gluha stabla

mrak koji se može rezati, lisice, lisice,

mrtvi znakovi; nešto što raste uz cestu.

nikako potočnice. nikako ubod u tu

prostrtu površinu, ruka koja ih prinosi očima,

poljski put između nigdje i nigdje, istisnut

kao zubna pasta iz tube.

    maslačci, makovi,

mrak oko najbolje oštrice. nikako potočnice.

nikako sjeme smrti. pogled koji mi govori:

“prvi čovjek na mjesecu“, ili “goruća naranča“, ili

“pčele su, goleme pčele jutros izbole moje obraze

i sada stojim pred tobom strašan i glup

kao balon na uzici“.

    nikako potočnice. maslačci. makovi.

nešto opće u prizoru; govor koji ne vodi nikuda.

zemlja spaljena, pupanje odavno završeno, urod

koji lipanj ne dijeli s tobom.

pogrešan udar u taktu motora, paljenje koje bi

moglo povući teške riječi: maslačci, makovi, seoski mrak,

nešto što lako plane. potočnice. nikako potočnice

ponavlja dosadna pjesma, i sve je već prihvaćeno:

    noć, tamni glagol; tučci na rubu ravnice.

  
    TESLA

     

    Nad vodom, travama, našim gradovima

preko milijuna kilometara žice

dalekovodi odvode struju

u pizdu materinu.

modre vene na mladim

nogama noći napinju se,

svijetlo prijeti da se odasvud razlije, stijesni

tamu uz prazne zidove sobe.

no svjetla nema.

u sobi mrak složen preko naslona stolice prilazi

prozoru i uspinje se na prste.

šire se njegove sjajne zjenice.

vjeđe presječene crvljive šljive otiču. slatkoća

dolazi s vjetrom.

i sve u svojoj nepomičnosti mudro miruje,

samo zujanje,

zvuk krvi koja se tare o ono krzno, zujanje

svjedoči svjetlo;

usta zmiju na licima.

  
    TIKVA

     

    Svugdje okolo tiha radost.

koštice bubre od objave, grkljani

od gluhog otvora usta. ništa se

još nigdje ne širi; sve je tupo, sve toplo, sve

do guše u dobroj budućnosti.

    traje epoha kora.

zatvorenost u dugom zrenju, zeleni zakoni.

zastupljenost u svijetu bez

svjetla gdje mrak puni rebra i svinje nečujno pupaju.

    zatim stiže punina.

zabrana ulaska vjetru, pogledu, zubima;

svemu što prije ulaska kuca, što kaže mogu li.

stiže grozna zaokruženost. kljucanje iznutra

po rubu vlastitog svijeta; poriv da se prozori otvore

i svinja pusti u zrak svoj pelud.

    odjednom svemu postaje tijesno.

širi se, glasni se, tupi se, i to se čini temeljito.

otvorenu obzoru u susret puže strašna linija svjetla:

opne pucaju, iz kore provale riječi; taj rez, ta slika, sjekira

apsolutna šupljina.

  
    TRBUH

     

    Vremena trebam, vremena vidim i sebi govorim

vremena koje unosi iznosi

kao čovjek s hranom i govnima i radnik u čeličani

kad žicom omata grudi.

    onog vremena koje iznosi

vremena koje unosi, da, jedno i drugo čini.

kako su seoske ceste dvosmjerne, uske kao nogavica

i nemoguće se ondje okrenuti – jarci,

izrovano grumenje, blago dokle dopire pogled –

    kao što je dvosmjeran autoput, ali smjer moraš poštovati

smjer; znakovi, olupine

i jastrebovi na kolcima ne ostavljaju mjesta sumnji.

    kako se kalio čelik. kako se blato sručilo s neba,

tako se rodila moja potreba: iz čistih stvari.

produžen, kičme koja u korijenu uzima život zmije,

kriv kao mladica, slabe krvi i lošeg zagriza,

bio sam rano usmjeren riječima.

    jezik je, kao i uvijek, dolazio odozdo. zatim odozgo, kako

to obično bude kasnije. s knjigama, mlijekom i muhama.

djed i otac bili su armija. majka je ostala majka.

između je stajala ljubav i nije ostala – vidim

ljubav vrije i melje i povija se na vremenu.

    zatim ti. ti kompas. ali ne da pokažeš smjer, ne da zavodiš;

da te je moguće imati. smjer je jedan i s tobom.

kao breskva i koštica. tijelo i trajanje, izvaci zime – vidim

    dolje u mome trbuhu nešto se odavno sklupčalo, skončalo život.

  
    PEJZAŽ

     

    Godine dolaze lajući.

    kako godine jedino dolaze.

    zadignu

pokrov zemlje i gurnu

taman kamen pod zube.

    pa ti grizi i pjevaj,

grizi i pjevaj,

godino.

    posloži se

kao specijalna policija ispred mase

ili začini iznad sudopera

    i čekaj.

    večer se gužva u loncu i sitnim košticama

i grozno rano dolazi.

kao gospođe pred mirisne ordinacije svijeta

s narančama i vrećicama.

    gdje noć preko reda ulazi:

kronično,

i bez kucanja.

    i ti negdje unutra sjediš, pismen i glup,

u slijepom svjedočenju.

    u sobi, s psima.

  
    PORTRET S ODGODOM

     

    Bila je duga godina. uz brdo su se u gomilama gužvali

kao mišići zgrčeni oblaci, iz njih je sišlo nešto nalik toplini

naglo predanoj proljetnoj kiši.

    neko nejasno drveće: krošnje ušle u jamu dlanova, ušile

u sebe bijesne brabonjke zvijezda. korijenje runi zemlju.

kosti rebara pluća koja se nadimlju; iznutra dim

    plete košaru beskorisnog i niskog neba. u svemu nema

suvišnog prostora; naše osi njišu i buše svod, kao trstike.

čovjek je čep. crni otvarač noć. tako te se kiša dočepa; lije

    u grlo cipele, puste u pustoj ravnici.

  
    MRTVA PRIRODA S NEPOZNATIM

     

    Kao tepih smota se plahta ravnice

i stisne u svaku kost.

    vlasnik kostiju (taj, sjeverni lovac,

zavjerenički skriven se pred slikom osjeća)

vidi u okviru svijeću, četiri oraha, dunju

i nešto za što nije siguran što je.

    jedno je ipak sigurno: bezgrešna statika prizora.

vjetar je ostao za nekim odsutnim oknima,

zaključan u promatračevu sjećanju.

plamen, ukočen, ne poigrava; orasi se ne pomiču.

    i tada pripravnik kustos (izvana dosadan,

iznutra studenticama njemačkoga zanimljiv)

rastvori zavjesu i pusti u sliku divlje i vruće svjetlo.

    sa sunca ono pređe na svijeću, propuh podignut

s prozora donese vjetar i zapuh zahvati plamen;

orasi se počnu bučno kotrljati. međutim za čitav proces učas,

brzinom ugriza nastupi zastara

    (dunja odnese svoj miris, skriveno skrivenim ostane)

  
    SASTAVLJAČ SVINJCA

     

    Je li mogao bolje?

mogao je

i nije mogao.

    što je o svemu znao?

malo i ništa.

koliko stane u tubu tijela

koju je netko težak već ugazio:

toliko je mogao reći.

    ipak, umjesto da mlati jezikom,

nastavio je s pustim poslom.

    spustio noć prazni rendgen na nebo rasuo vreću srca

podižući blage rešetke svjetla.

    zatim je pljunuo na pod i pribio

u zemlju prst kao posljednji čavao

    da začepi sobom golemu rupu vjetra da bude već jednom korijenje

podzemna četvrt kojom se bijesne krtice muvaju nikome

ne opraštajući, baš nikom.

  
    VRIJEME ODVAJANJA

     

    Naravno da ih je teško izreći. gomilaju se na nebu

grla kao grozdovi zvijezda, konzerve

ili zaboravljene ljubavi.

    i takve, u sebe zgrčene, šake u dlan još nerascvjetale,

puštaju zube u sve što dohvate,

na sve bacaju sjene.

    sjene rendgenskom snimku mećave slične,

nered zbrisan kratkom tišinom, nečim što neće trajati.

a zatim hoće. i to će vrijeme,

    zmija koja iz tvojih kostiju izlazi, teći pješačkim

stazama, jarcima,

kanalima u kojim tijela kreditnih dužnika leže.

    u njihove snove također ulaze, kroz brojke i korijenje.

i vjetar koji podiže samoglasnike, vitla veznicima

čvorove suglasnika pod vjeđe zakiva.

    na nebu ničega novog. ničeg novog u golemim gluhim gradovima,

pod krovom oblaka s kojih mrtva kritika pljucka,

ničeg u tijesnom hodniku usta.

    ipak dolazi vrijeme napuštanja. otvorenih vrata i prozora,

podignutih zastava dlanova, lišća koje se pomiče,

čini od šume groznu i brzu haljinu.

    dolazi vrijeme odvajanja, kotrljanja preko jezika i crnih žlica,

kroz zrak koji okružuje šumu, tu kišu zubiju

na koju sječiva sjekira nasrću, riječi: kako ih izbjeći?

  
    PEJZAŽ

     

    Takve su, tople bile te noći

nakon njih je najčešće svitalo.

    lijevcima lišća, granama, grlima

ptica svjetlo je teklo niz debla

u tepihe, temelje zemlje.

    zatim su srpanj poželi zeleni zubi

i sve se guste ruže oko tebe

slile u tihu raznolikost.

    jutra ušla u brabonjke miševa,

poštanski uredi spustili kapke

i svi kiosci na nebu gore sa svojim svjetlima:

    klasna je jesen.

  
    SLOBODA BROJEVA

     

    Noću brojevi spavaju mirnim snom nule.

izvlačenja su završila,

datumi prešli u opću hladnoću.

meso, močvara mećavom zahvaćena,

krije kruti krajolik kosti.

promet utihne, ništa ne njiše lišće, ništa ne diše; čestice

se jedva još sudaraju.

smrt je zalegla na tren, zbunjena, i nitko ne gasi svjećice.

samo mi, budni, ne mirujemo:

u čvrsti pejzaž se slijedimo, kao brojevi, rastući

jedno zbog drugoga.

  
    PJESMA KATRANA

     

    Vidim: dim se polako penje,

svija se,

sličan beskonačnoj plesačici

suočen s najširom šipkom neba.

    penje se jer se penje.

postoje svjedočenja.

postoje oni koji su vidjeli,

sklupčali se u jezik i zakopčali u svoje oči,

no njima ne vjerujem.

    ne vjerujem jer ne vjerujem.

    noć je, i svijest je još uvijek lažna.

jutra u večer po kratkom postupku prelaze,

prijeki sud suncokreta

za to uzgaja dokaze.

prelaze zato što prelaze.

    kao što kojot prelazi cestu,

prelazi nedjelja u ponedjeljak i ponedjeljak u tupu radost,

kako igrači prelaze

iz jednog kluba u drugi.

    kao što sve što jest u nešto prelazi –

vidim dim, proces raščlanjen do anatomije,

raskošnu pokaznu vježbu.

    vidim ptice, bezoblična i tajna jata,

ponekad bljeskove, parlament vrabaca, avijaciju

i noću zvijezde.

    ležim na ravnom betonskom krovu rasprostrt

nalik kori za pitu: crno

nasuprot crnog.

čitavo vrijeme čekam.

    čekam tko će me konačno posuti zvijezdama,

tko će pitu zamotati i strpati je u tamnu pećnicu,

da se i ja, s jutrom, u nešto pretvorim.

    čekam jer čekam.

  
    KAKO DOLAZI SMRT

     

    Dolazi kako dolaze nezvani:

zub ili zec. ako je zub nije očnjak.

više vječito tupilo kutnjaka. ako je zec

nema njuške ni ušiju. samo najbržu dosadu.

    ipak zaposjeda sobu: sjeda

između sjene i mene, kao prazno parkiralište.

sjena očajno kratka, ne uspinje se uz zidove: nema

boljeg dokaza da je prerano. nijema predodžba vječnosti,

loša beskonačnost parkirnog mjesta.

    voda u čajniku, voda. vatra na pola

puta do sebe same, iako vatra je uvijek vatra.

dosada, nužno loša, no loše nipošto nužno dosadno:

tako i zlo i lijepo. tako i ona u sivoj sobi

    piknik, puding u rukama dok se parking puni i prazni;

listići čaja plutaju

katastrofom običnog podneva.

  
    GULJENJE

     

    Kupač je zaspao, na prsima, suh,

leđa podmetnutih pod nebo.

    obluci, jaja nepoznatih ptičjih vrsta,

u nosnicama se liježu i divlje šapuću;

kožu, poput šatora na okvir kostiju napetu,

ponudio je podnevnom suncu.

    tako taj stolnjak, crijep na rebrima,

ubrzo crvenim postaje.

prostrt između mesa i sunca-bata,

njime bujice sitne prhuti skakuću:

mlaćenje vjetra odron mrtvog tkiva izaziva,

spremna, kreće nečujna leđna lavina.

    kupač je budan već satima. osjeća na sebi ogroman

pritisak svjetlosti, težinu sjene. ipak ukopan ostaje.

prženje učas postaje neizdrživo. kožu podižu plikovi

i već on sam toplinu isijava:

    izdaja sunca je očita, i kao peć mora vruć biti čovjek

da taj svijet oko sebe otopi.

  
    EPIKA, TAMO GORE

     

    Talog je ogroman tamo gore, golema lokva katrana.

    nebo prazna kavena šalica.

tragovi ruža na zubima, opasni posao prolaska

pozdravi rasuti sobom kao stolovi ljetnom terasom,

pepeo u ušnim školjkama, ustima, šakama,

pustim pepeljarama svijeta.

    svi sveti su, a ja ne vjerujem niti u jednog.

jesen svih stvari: osipanje tijela i vremena, crveni kalendar,

izleti, rupe u ničemu, noći, koje su kronično grušanje svjetla.

    odnekud miris brušenja, ludilo jesenje hladne fronte: kiši

i kiši kavu, i mi pijemo dok još možemo; dok smo još tu.

  
    TAKO JE STIGLA TJESKOBA

     

    Remorker dubokog gaza, seoski šerif,

imao ju je u teglju.

    zimski dan, sirov i kratak, kao udarac.

pokušala je zaspati.

    san je ta čuvena četvrt kovačnica,

pogon za pročišćavanje svjesnog,

ali je nije želio.

    oči je sve vrijeme morala držati otvorenim.

    gledati kako polako kuckaju nokti.

kako zrcalo lovi čestice pare,

lišće se na tlu ljušti i grči u glupu hrpicu

da bi se opet u sebe sabilo.

    ostala je ležati budna, slušati režanje alarma

guliti naljepnice s izloga

u dijelu grada koji ne smatra svojim.

mimohode biciklista zasipala je čavlima,

menadžere-bankare mamila u bazene

i onda beskrajno piškila.

    na kraju nije ona bila ta što je željela doći

u našu skrivenu opću nepomičnost.

    školski nasilnik držao joj je glavu pod vodom

u jednoj zahodskoj školjci, požderao joj sendvič

i po njoj gasio cigarete.

    sve je to bila prisila. ona bi najrađe bila ostala kući,

u maloj pošti daleko od grada, i samo spavala.

  
    ČEKANJE PJESME

     

    Ležiš i čekaš pjesmu. ne pomičeš se.

kao podmukla ljepilom premazana

grana koja čeka na pticu.

najčešće crvendaća, ili češljugara.

vrebaš svečan u svojoj šutnji, tih

kao crvendać ili češljugar

koji nikada nije došao.

pod kožom plahte vlažne od znoja i daha,

vruće od tijela, kao da čekaš na niskom oblaku.

češkaš se. vrtiš palcima, trepćeš, ponekad

pravilno, ponekad ne, ali miruješ.

vani je zagrizla zima. krv mrzne,

koža napinje leđa, vjetar šiba i grane

oraha grebu brzace u magli prozora.

to je sve što čuješ i vidiš. znaš da su

između tebe i svijeta stakla, da na tebe ništa

ne može sletjeti. pa ipak ležiš i čekaš pjesmu.

čekaš je.

  
    LIJEPE PREPREKE

     

    Kuća je kutija.

postoje razne kuće i razne kutije, kažu.

već prema potrebi, podneblju

duhu i drugim greškama. toliko ih je

da ih je katkad teško prepoznati.

    ipak, kuća je kutija, kažem.

kao što je vruća peć sunce

rebra kavez za besanu sovu srca,

čelo čaša i svaka kost flauta. ne.

ne zanima me kojim redom su stigle.

    to je već arheologija kuće

i filozofija kutije, ili obrnuto.

važno je da postoje stijenke, ako želite zidovi

i da su te lijepe prepreke posvuda.

svaka kuća i svaka kutija mora se moći zatvoriti.

    ključ uspjeha tako su poklopci, u kući prozori.

čvršći od vrata, podmukliji; uvijek skloniji tajni.

dimnjak je rupa u potiljku. otvor za zrak

probušen šilom ako je u njoj zec, bolje:

    auspuh, izlaz živoga iz života.

ne. dim nije duša. nema gluplje i dosadnije stvari

od duše. dim je ono što kuću-kutiju čini mogućom:

izdaja zidova. poziv na otvorenje neba.

  
    POVRATAK

     

    Treba mi čišća pjesma kažem sam sebi

i mislim dobro je. a nije dobro. uskoro odlazim

na put, ne pakiram se, ne ulazim u mrak

niti u kutije, iako daleko putujem. čistoća pjesme

me muči. njena čvrstoća, ruka, razlog

zašto je ovdje; ono zbog čega me,

još uvijek čujna, još uvijek tajna, čeka kući,

po povratku. cijelo je vrijeme sa mnom; sa svojim

golemim remenjem. gnječi me, pritišće,

kamo god pošao iz nekog raskršća guta, govori:

vrati se, zatrpaj, popravi; čini sa mnom što moraš,

samo me izbavi. ja je razumijem. i sam, ponekad,

poželim da netko dođe i rastvori me. izvadi igle,

otkopča gumbe, razveže vezice cipela i ja se tako,

golo, u nešto dugo i dobro rasplinem.

no nije dobro. uz prozor vlaka promiču gradovi,

uz gradove promiču guste oči. imena koja im

tako pristaju mire me, povratka nema, nema zajedničkog

načina i ja znam da u pjesmu neću ponovno ući.

kada se vratim plivat ću, jest ću, zarezivat ću džepnim

nožićem stvari, ali pjesmi se neću vratiti.

konačno kući, u kućnim papučama, sjedim u naslonjaču–

radio pišti, mačak mijauče, mlijeko se prelijeva preko rubova.

ovo su posljednje riječi.

